**REKTORI**

1. Rektori është autoriteti më i lartë akademik i UPT, si dhe përfaqësuesi ligjor i tij për çështjet akademike dhe protokollare.
2. Rektori i UPT zgjidhet nga anëtarët e asambleve të personelit akademik të njësive kryesore dhe studentët. Votat e studentëve në zgjedhjen e Rektorit llogariten në përputhje me kornizën ligjore në fuqi.
3. Kandidatët për Rektor vetëkandidohen.
4. Kandidatët për Rektor të UPT mbajnë titullin “Profesor” dhe vijnë nga radhët e personelit akademik të UPT ose jashtë tij.
5. Presidenti i Republikës dekreton Rektorin e UPT.
6. Rektori i propozon ministrit përgjegjës për arsimin e lartë shkarkimin e autoritetit drejtues të njësisë kryesore të UPT, në rastet e kryerjes së veprave penale flagrante ose të shkeljeve të rënda të ligjit, të pamundësisë për të kryer detyrën dhe për rastet e parashikuara në Kodin e Etikës të UPT.
7. Rektori i UPT ushtron këto funksione:
8. miraton kriteret e punësimit të personelit akademik me kohë të plotë të përcaktuara nga njësia bazë, bazuar në nevojat e kësaj të fundit;
9. miraton kriteret e punësimit të personelit akademik, të propozuara nga njësitë në nivel institucional;
10. miraton kriteret e punësimit të personelit ndihmës-akademik, të përcaktuara nga Drejtoria e Burimeve Njerëzore;
11. nënshkruan kontratat e punës të personelit akademik dhe ndihmës-akademik në UPT;
12. emëron drejtues të njësisë kryesore kandidatin fitues të zgjedhjeve;
13. nënshkruan, në emër të UPT, marrëveshje bashkëpunimi me universitetet e tjera, vendase dhe të huaja, dokumentacionin për anëtarësimin e UPT në shoqata dhe organizata kombëtare dhe ndërkombëtare të arsimit të lartë, marrëveshje bashkëpunimi me subjekte vendase dhe të huaja që ndihmojnë në zhvillimin e arsimit të lartë. Këto marrëveshje, protokolle e bashkëpunime, i paraqiten SAUPT për ratifikim;
14. drejton hartimin e planit strategjik të zhvillimit të UPT dhe ndjek zbatimin e tij;
15. paraqet propozimet për aktet që janë në kompetencë për t’u shqyrtuar nga organet SAUPT, BAUPT dhe Këshilli i Etikës;
16. përfaqëson UPT në marrëdhënie akademike dhe protokollare me të tretët;
17. largon nga detyra personelin akademik të UPT, me propozimin e drejtuesit të njësisë bazë, ku personeli akademik zhvillon veprimtarinë e tij, dhe pas miratimit të komisionit “*ad hoc”*, të ngritur nga SAUPT, në rastet e shkeljeve të rënda ose shkeljeve të përsëritura sipas kornizës ligjore në fuqi dhe Kodit të Etikës së UPT.
18. nënshkruan diplomat e ciklit të parë, të dytë dhe të tretë, pa të drejtë delegimi të nënshkrimit të tij;
19. nënshkruan titujt akademikë të lëshuar nga UPT;
20. ngre komisione e grupe pune për çështje, studime e veprimtari të veçanta;
21. delegon funksionet e tij tek zëvendësrektori/zëvendësrektorët në rast të pamundësisë, mungesës ose pushimeve.
22. Mandati i rektorit zgjat katër vjet. Ai shërben në detyrë për një mandat, me të drejtë rizgjedhjeje vetëm një herë. Pas përfundimit të mandatit, ai vazhdon të jetë anëtar i personelit të njësisë bazë ku kryen veprimtarinë e tij akademike.
23. Mandati i Rektorit mbaron:
	1. kur përfundon afati i mandatit;
	2. kur jep dorëheqjen;
	3. kur bëhet i pamundur nga ana fizike apo mendore të ushtrojë funksionin;
	4. në raste të tjera në përputhje me kornizën ligjore në fuqi në Republikën e Shqipëisë.
	5. në rastin e largimit të Rektorit për shkaqe ligjore ose mospërmbushje të detyrës, ministri përgjegjës për arsimin e lartë komandon në detyrë një prej zëvendësrektorëve për një afat deri në gjashtë muaj, me qëllim organizimin e zgjedhjeve në UPT.

**ADMINISTRATORI**

1. Administratori është autoriteti më i lartë administrativ dhe përgjegjës për mirëfunksionimin financiar të UPT.
2. Ai është përfaqësues ligjor i UPT për çështjet financiare dhe administrative, sipas përcaktimeve të kornizës ligjore në fuqi.
3. Administratori i UPT përzgjidhet me konkurs të hapur, sipas kritereve të përcaktuara nga BAUPT. Lista e kandidaturave që plotësojnë kriteret miratohet nga SAUPT.
4. Administratori i UPT duhet të ketë arsim të lartë, së paku në nivelin “Master i shkencave” në fushën e drejtësisë ose ekonomisë dhe përvojë pune së paku shtatë vjet në këto fusha. Kritere të tjera shtesë mund të përcaktohen nga BAUPT.
5. Emërimi i administratorit të UPT bëhet nga BAUPT.
6. Administratori nuk mund të ushtrojë asnjë funksion tjetër, akademik apo administrativ në UPT.
7. Administratori i raporton për veprimtarinë e tij BAUPT dhe SAUPT, sa herë që i kërkohet.
8. Administratori i UPT kryen këto funksione:
9. harton projektbuxhetin vjetor, mbi bazën e propozimeve të njësive kryesore dhe të njësive bazë, mbështetur në planin strategjik të zhvillimit të UPT dhe në planin buxhetor afatmesëm të tij;
10. propozon kriteret për administrimin e burimeve financiare dhe materiale, të cilat ia paraqet për miratim BAUPT dhe mbikëqyr shpërndarjen e zbatimin e tyre;
11. ndjek dhe kontrollon zbatimin e buxhetit vjetor të UPT në strukturat e varësisë së tij;
12. zbaton të gjitha vendimet e BAUPT dhe të SAUPT me karakter financiar dhe administrativ;
13. plotëson kërkesat e paraqitura nga rektori i UPT, me qëllim përmbushjen e nevojave akademike, administrative dhe financiare;
14. i paraqet BAUPT dhe SAUPT raportin mbi veprimtarinë financiare të UPT në përfundim të vitit akademik;
15. bashkëpunon me strukturat dhe autoritetet e tjera të UPT për çështje të administrimit të përditshëm;
16. propozon studime për zhvillimin perspektiv të UPT;
17. merr pjesë në organizimin e studimit të tregut në lidhje me shërbimet ndaj të tretëve, që mund të ofrojnë njësitë bazë të UPT;
18. mban përgjegjësi për administrimin financiar të UPT sipas legjislacionit në fuqi;
19. emëron dhe shkarkon administratorët e njësive kryesore dhe njësive bazë pas miratimit të BAUPT;
20. drejton procedurat e rekrutimit të personelit administrativ dhe personelit të shërbimit sipas përcaktimeve të këtij statuti dhe procedurave të miratuara nga Bordi i Administrimit;
21. përfaqëson institucionin përpara institucioneve shtetërore apo subjekteve të tjerë për çështje administrative dhe financiare;
22. nënshkruan dokumentet e hartuara me karakter administrativ dhe financiar, që dalin në emër të UPT-së;
23. mbikëqyr zbatimin e ligjshmërisë në veprimtarinë financiare dhe administrative të institucionit brenda kompetencave të tij;
24. kontrollon zbatimin e rregullave të etikës nga administrata dhe merr masat e duhura disiplinore ndaj shkeljeve të konstatuara nga Këshilli i Etikës së UPT;
25. i paraqet për miratim Bordit të Administrimit rregulloren e brendshme, strukturën dhe kriteret e emërimit të personelit administrativ;
26. emëron dhe shkarkon personelin administrativ të UPT në përputhje me legjislacionin në fuqi;
27. miraton planet vjetore të punës së njësive në varësi të tij strukturore e funksionale dhe kontrollon realizimin e tyre.
28. në bashkëpunim me strukturat akademike dhe administrative të universitetit, harton dhe ndjek realizimin e një plani afatmesëm/afatgjatë me detyra të sakta e me afate kohore, për gjenerimin e të ardhurave alternative, duke synuar rritjen graduale të pavarësisë financiare, përmes rritjes së përqindjes së të ardhurave të universitetit në totalin e buxhetit të tij.
29. propozon në Bordin e Administrimit ndryshimin e destinacionit të fondeve nga një njësi shpenzuese në një tjetër, duke marrë mendimin e Rektoratit të UPT;
30. shqyrton kërkesat dhe miraton rishpërndarjet brenda të njëjtit artikull buxhetor të shpenzimeve korrente, pa tejkaluar limitet buxhetore të miratuara nga Bordi i Administrimit;
31. ushtron funksionet dhe përgjegjësitë e Titullarit të Autoritetit Kontraktor- Universiteti i Politeknik i Tiranës, bazuar në legjislacionin në fuqi për prokurimet publike;
32. administratori mund të delegojë një ose disa nga kompetencat e tij tek autoritet apo strukturat vartëse, sipas rregullave që parashikon Kodi i Procedurave Administrative në RSH-së;
33. nxjerr urdhra dhe vendime në funksion të drejtimit të veprimtarisë administrative e financiare të institucionit.
34. Administratori i UPT shkarkohet nga BAUPT me 2/3 e votave të anëtarëve të tij.

**DREJTUESI I NJESISE KRYESORE**

1. Drejtuesi i njësisë kryesore të UPT është Dekani i FAUPT ose Drejtori i Institutit të Kërkim-Zhvillimit
2. Drejtuesi i njësisë kryesore të UPT është autoriteti më i lartë akademik i njësisë kryesore të UPT dhe përfaqësuesi i tij.
3. Drejtuesi i njësisë kryesore të UPT koordinon veprimtarinë e njësive bazë dhe organeve kolegjiale të njësisë kryesore dhe zgjidh mosmarrëveshjet ndërmjet tyre.
4. Drejtuesi i njësisë kryesore të UPT është personel akademik me kohë të plotë dhe zgjidhet nga asambleja e personelit akademik të njësisë kryesore dhe studentët. Votat e studentëve në zgjedhjen e drejtuesit të njësisë kryesore të UPT llogariten në përputhje me kornizën ligjore në fuqi.
5. Kandidati për drejtues i njësisë kryesore të UPT vetëkandidohet.
6. Kandidatët për drejtues të njësisë kryesore të UPT janë personel akademik i kategorisë “Profesor”dhe mund të vijnë nga radhët e personelit akademik të UPT ose dhe jashtë tij.
7. Drejtuesi i njësisë kryesore të UPT emërohet nga Rektori i UPT.
8. Drejtuesi i njësisë kryesore të UPT ushtron këto funksione të tjera:
9. emëron drejtues të njësisë bazë, kandidatin fitues të zgjedhjeve;
10. konfirmon kriteret e punësimit të personelit akademik të propozuara nga njësitë bazë dhe ia përcjell ato Rektorit për miratim;
11. përgatit propozimin përkatës për çdo vendimmarrje të Dekanatit/Drejtorisë së njësisë kryesore;
12. përgjigjet para Dekanatit/Drejtorisë së njësisë kryesore për mbarëvajtjen e veprimtarisë së kësaj të fundit;
13. drejton punën për hartimin e rregullores së njësisë kryesore;
14. përgatit raportet vjetore të punës mësimore, kërkimit shkencor dhe zhvillimit të njësisë kryesore mbështetur në raportet e njësive bazë;
15. nënshkruan diplomat e ciklit të parë, të dytë dhe të tretë dhe suplementet e tyre, pa të drejtë për të deleguar nënshkrimin;
16. miraton listën e studentëve fitues, që pranohen ne programet e studimit që ofrohen nga njësisë kryesore përkatëse;
17. ngre komisione e grupe pune për çështje, studime e veprimtari të veçanta të njësisë kryesore;
18. përcjell zyrtarisht, në përputhje me rregulloren e UPT dhe të njësisë kryesore, projektet kërkimore-shkencore të propozuara nga personeli akademik i njësive bazë;
19. delegon funksionet e tij te zëvendësdekani/nët /zëvendësdrejtori/ët në rast të pamundësisë, mungesës ose pushimeve;
20. miraton komisionet e provimeve dhe diplomave sipas propozimeve të drejtuesve të njësisë bazë.

9. Mandati i drejtuesit të njësisë kryesore zgjat katër vjet. Ai shërben në detyrë për një mandat, me të drejtë rizgjedhjeje vetëm një herë. Pas përfundimit të mandatit, ai vazhdon të jetë anëtar i personelit të njësisë bazë ku kryen veprimtarinë e tij akademike.

10. Mandati i drejtuesit të njësisë kryesore mbaron:

a) kur përfundon afati i mandatit;

b) kur jep dorëheqjen;

c) kur bëhet i pamundur nga ana fizike apo mendore të ushtrojë funksionin;

ç) kur ka prova të shkeljeve të rënda të ligjit sipas përcaktimeve në kornizën ligjore në fuqi.